Абджыпсым хуэIэзэ
Гъэлъэгъуэныгъэхэр
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, иджыблагъэ къыщызэIуахащ Ингуш Республикэм и цIыхубэ сурэтыщI Батаев Михаил и ныбжьыр илъэс 80 щрикъум теухуа гъэлъэгъуэныгъэ гъэщIэгъуэн.
 Музейм и пэшищым нэхугъэр зэбэкI лэжьыгъэхэр щIэплъагъуэрт. Батаевым утыку кърихьат и IэдакъэщIэкI сурэтхэмрэ абджым къыхэщIыкIа скульптурэхэмрэ.
КъБР-м ЩэнхабзэмкIэ и министерствэм къыбгъэдэкIыу зэIущIэм къыщыпсэлъащ Къэбэрдей-Балъкъэрым и цIыхубэ сурэтыщI Жылэ Анатолэ. Ар Батаевым и гъэлъэгъуэныгъэмрэ юбилеймкIэ ехъуэхъуащ.
- ИкъукIэ лэжьыгъэ гъэщIэгъуэнхэр ди пащхьэ кърихьащ Батаев Михаил. Псом хуэмыдэу абджым къыхэщIыкIа лэжьыгъэхэр телъыджэ дыдэщ. Апхуэдэу а техникэм Кавказ Ищхъэрэм щрилэжьэфыр зырызщ, - жиIащ Жылэм.
КъБР-м и СурэтыщIхэм я зэгухьэныгъэм и тхьэмадэ Темыркъан Геннадий къыщыпсалъэм жиIащ Батаевыр зэрысурэтыщI Iэзэм къищынэмыщIауэ, цIыху гъэщIэгъуэнуи къызэрилъытэр.
- Абы хуэдэу абджым хуэIэижь ди хэгъэгум искъым, ар зи лэжьыгъэр фIыуэ зылъагъу, еш зымыщIэ цIыхущ. Мы выставкэм щыслъэгъуа лэжьыгъэхэм Михаил и сурэтхэм нэгъуэщIынэкIэ срагъэплъащ. Си гъащIэр иджыри зы сурэтыщI IэзэкIэ нэхъ бей хъуащ. А и зэфIэкI псом къадэкIуэу, ар икIи егъэджакIуэ Iэзэщ,- жиIэри Темыркъан Геннадий Батаевым иритащ КъБР-м ЩэнхабзэмкIэ и министерствэм къыбгъэдэкI ФIыщIэ тхылъыр.
Музейм и лэжьакIуэ Леонтьевэ Нинэ къыщыпсалъэм къыхигъэщащ а художникымрэ музеймрэ илъэс куэд щIауэ зэрызэдэлажьэр. Батаевым и IэдакъэщIэкIхэр зылъагъу дэтхэнэри абыхэм зэратхьэкъури дыщIигъужащ.
Зэман къыдагъахуэу и гъэлъэгъуэныгъэм къекIуэлIа псоми фIыщIэ яхуищIащ Батаевым зэIущIэм и кIэухым.
Щомахуэ Залинэ.
